# cāṇakya-nīti-darpaṇaḥ

### prathamo’dhyāyaḥ

praṇamya śirasā viṣṇuṁ trailokyādhipatiṁ prabhum |

nānā-śāstroddhṛtaṁ vakṣye rāja-nīti-samuccayam ||1||

adhītyedaṁ yathā-śāstraṁ naro jānāti sattamaḥ |

dharmopadeśa-vikhyātaṁ kāryākāryaṁ śubhāśubham ||2||

tad ahaṁ sampravakṣyāmi lokānāṁ hita-kāmyayā |

yena vijñāta-mātreṇa sarvajñatvaṁ prapadyate ||3||

mūrkha-śiṣyopadeśena duṣṭa-strī-bharaṇena ca |

duḥkhitaiḥ saṁprayogeṇa paṇḍito’py avasīdati ||4||

duṣṭā bhāryā śaṭhaṁ mitraṁ bhṛtyaś cottara-dāyakaḥ |

sa-sarpe ca gṛhe vāso mṛtyur eva na saṁśayaḥ ||5||

āpadarthe dhanaṁ rakṣed dārān rakṣed dhanair api |

ātmānaṁ satataṁ rakṣed dārair api dhanair api ||6||

āpad-arthe dhanaṁ rakṣec śrīmatāṁ kuta āpadaḥ |

kadācic calate lakṣmīḥ saṁcito’pi vinaśyati ||7||

yasmin deśe na saṁmāno na vṛttir na ca bāndhavāḥ |

na ca vidyāgamo’py asti vāsaṁ tatra na kārayet ||8||

dhanikaḥ śrotriyo rājā nadī vaidyas tu pañcamaḥ |

pañca yatra na vidyante na tatra divasaṁ vaset ||9||

loka-yātrā bhayaṁ lajjā dākṣiṇyaṁ tyāga-śīlatā |

pañca yatra na vidyante na kuryāt tatra saṁsthitim ||10||

jānīyāt preṣaṇe bhṛtyān bāndhavān vyasanāgame |

mitraṁ cāpatti-kāleṣu bhāryāṁ ca vibhava-kṣaye ||11||

āture vyasane prāpte durbhikṣe śatru-saṅkaṭe |

rāja-dvāre śmaśāne ca yas tiṣṭhati sa bāndhavaḥ ||12||

yo dhruvāṇi parityajya adhruvaṁ pariṣevate |

dhruvāṇi tasya naśyanti adhruvaṁ naṣṭam eva hi ||13||

varayet kulajāṁ prājño virūpām api kanyakām |

rūpa-śīlāṁ na nīcasya vivāhaḥ sadṛśe kule ||14||

nadīnāṁ śastra-pāṇīnāṁ nakhīnāṁ śṛṅgiṇāṁ tathā |

viśvāso naiva kartavyaḥ strīṣu rāja-kuleṣu ca ||15||

viṣād apy amṛtaṁ grāhyaṁ amedhyād api kāñcanam |

amitrād api sad-vṛttaṁ bālād api subhāṣitam ||16||

strīṇāṁ dviguṇa āhāro lajjā cāpi caturguṇā |

sāhasaṁ ṣaḍ-guṇaṁ caiva kāmaś cāṣṭa-guṇaḥ smṛtaḥ ||17||

iti cāṇakya-nīti-darpaṇe prathamo’dhyāyaḥ

||1||

(2)

**dvitīyo’dhyāyaḥ** .

anṛtaṁ sāhasaṁ māyā mūrkhatvam atilobhitā |

aśaucatvaṁ nirdayatvaṁ strīṇāṁ doṣāḥ svabhāvajāḥ ||1||

bhojyaṁ bhojana-śaktiś ca rati-śaktir varāṅganā |

vibhavo dāna-śaktiś ca nālpasya tapasaḥ phalam ||2||

yasya putro vaśībhūto bhāryā chandānugāminī |

vibhave yaś ca santuṣṭas tasya svarga ihaiva hi ||3||

te putrā ye pitur bhaktāḥ sa pitā yas tu poṣakaḥ |

tan-mitraṁ yatra viśvāsaḥ sā bhāryā yatra nirvṛtiḥ ||4||

parokṣe kārya-hantāraṁ pratyakṣe priya-vādinam |

varjayet tādṛśaṁ mitraṁ viṣa-kumbhaṁ payomukham ||5||

na viśvaset kumitre ca mitre cāpi na viśvaset |

kadācit kupitaṁ mitraṁ sarvaṁ guhyaṁ prakāśayet ||6||

manasā cintitaṁ kāryaṁ vācā naiva prakāśayet |

mantreṇa rakṣayed gūḍhaṁ kārye cāpi niyojayet ||7||

kaṣṭaṁ ca khalu mūrkhatvaṁ kaṣṭaṁ ca khalu yauvanam |

kaṣṭāt kaṣṭataraṁ caiva para-geha-nivāsanam ||8||

śaile śaile ca māṇikyaṁ mauktikaṁ na gaje gaje |

sādhavo na hi sarvatra candanaṁ na vane vane ||9||

putrāś ca vividhaiḥ śīlair niyojyāḥ satataṁ budhaiḥ |

nītijñāḥ śīla-sampannā bhavanti kula-pūjitāḥ ||10||

mātā śatruḥ pitā vairī yābhyāṁ bālā na pāṭhitāḥ |

sabhā-madhye na śobhante haṁsa-madhye bako yathā ||11||

lālanād bahavo doṣās tāḍane bahavo guṇāḥ |

ataś chātraś ca putraś ca tāḍayen na tu lālayet ||12||

ślokena vā tad-ardhena tad-ardhārdhākṣareṇa vā |

abandhyaṁ divasaṁ kuryād dānādhyayana-karmabhiḥ ||13||

kāntā-viyogaḥ svajanāpamānaṁ ṛṇasya śeṣaṁ kunṛpasya sevā |

dāridrya-bhāvād vimukhaṁ ca mitraṁ vināgninā pañca dahanti kāyam ||14||

nadī-tīre ca ye vṛkṣāḥ para-geheṣu kāminī |

mantri-hīnāś ca rājānaḥ śīghraṁ naśyanty asaṁśayaḥ ||15||

balaṁ vidyā ca viprāṇāṁ rājñāṁ sainyaṁ balaṁ tathā |

balaṁ vittaṁ ca vaiśyānāṁ śūdrāṇāṁ pāricaryakam ||16||

nirdhanaṁ puruṣaṁ veśyā prajā bhagnaṁ nṛpaṁ tyajet |

khagā vīta-phalaṁ vṛkṣaṁ bhuktvā cābhyāgato gṛham ||17||

gṛhītvā dakṣiṇāṁ viprās tyajanti yajamānakam |

prāpta-vidyā guruṁ śiṣyā dagdhāraṇyaṁ mṛgās tathā ||18||

durācārī durādṛṣṭir durāvāsī ca durjanaḥ |

yan maitrī kriyate pumbhir naraḥ śīghraṁ vinaśyati ||19||

samāne śobhate prītiḥ rājñi sevā ca śobhate |

vāṇijyaṁ vyavahāreṣu divyā strī śobhate gṛhe ||20||

iti cāṇakya-nīti-darpaṇe dvitīyo’dhyāyaḥ

||2||

(3)

### tṛtīyo’dhyāyaḥ

kasya doṣaḥ kule nāsti vyādhinā ko na pīḍitaḥ |

vyasanaṁ kena na prāptaṁ kasya saukhyaṁ nirantaram ||1||

ācāraḥ kulam ākhyāti deśam ākhyāti bhāṣaṇam |

saṁbhramaḥ sneham ākhyāti vapur ākhyāti bhojanam ||2||

sukule yojayet kanyāṁ putraṁ vidyāsu yojayet |

vyasane yojayec chatruṁ mitraṁ dharme niyojayet ||3||

durjanasya ca sarpasya varaṁ sarpo na durjanaḥ |

sarpo daṁśati kāle tu durjanas tu pade pade ||4||

etad-arthe kulīnānāṁ nṛpāḥ kurvanti saṁgraham |

ādi-madhyāvasāneṣu na te gacchanti vikriyām ||5||

pralaye bhinna-maryādā bhavanti kila sāgarāḥ |

sāgarā bhedam icchanti pralaye’pi na sādhavaḥ ||6||

mūrkhas tu prahartavyaḥ pratyakṣo dvipadaḥ paśuḥ |

bhidyate vākya-śalyena adṛśaṁ kaṇṭakaṁ yathā ||7||

rūpa-yauvana-sampannā viśāla-kula-sambhavāḥ |

vidyā-hīnā na śobhante nirgandhāḥ kiṁśukā yathā ||8||

kokilānāṁ svaro rūpaṁ strīṇāṁ rūpaṁ pati-vratam |

vidyā rūpaṁ kurūpāṇāṁ kṣamā rūpaṁ tapasvinām ||9||

tyajed ekaṁ kulasyārthe grāmasyārthe kulaṁ tyajet |

grāmaṁ janapadasyārthe ātmārthe pṛthivīṁ tyajet ||10||

udyoge nāsti dāridryaṁ japato nāsti pātakam |

maunena kalaho nāsti nāsti jāgarite bhayam ||11||

atirūpeṇa va sītā atigarveṇa rāvaṇaḥ |

atidānād balir baddho haty sarvatra varjayet ||12||

ko hi bhāraḥ samarthānāṁ kiṁ dūraṁ vyavasāyinām |

ko videśaḥ suvidyānāṁ kaḥ paraḥ priyavādinām ||13||

ekenāpi suvṛkṣeṇa puṣpitena sugandhinā |

vāsitaṁ tad vanaṁ sarvaṁ suputreṇa kulaṁ yathā ||14||

ekena śuṣka-vṛkṣeṇa dahyamānena vahninā |

dahyate tad vanaṁ sarvaṁ kuputreṇa kulaṁ yathā ||15||

ekenāpi suputreṇa vidyā-yuktena sādhunā |

āhlāditaṁ kulaṁ sarvaṁ yathā candreṇa śarvarī ||16||

kiṁ jātair bahubhiḥ putraiḥ śoka-santāpa-kārakaiḥ |

varam ekaḥ kulālambī yatra viśrāmyate kulam ||17||

lālayet pañca-varṣāṇi daśa-varṣāṇi tāḍayet |

prāpte tu ṣoḍaśe varṣe putre mitravad ācaret ||18||

upasarge’nyacakre ca durbhikṣe ca bhayāvahe |

asādhu-jana-saṁparke yaḥ palāyet sa jīvati ||19||

dharmārtha-kāma-mokṣāṇāṁ yasyaiko’pi na vidyate |

janma-janmani martyeṣu maraṇaṁ tasya kevalam ||20||

mūrkhā yatra na pūjyante dhānyaṁ yatra susañcitam |

dāmpatye kalaho nāsti tatra śrīḥ svayam āgatā ||21||

iti cāṇakya-nīti-darpaṇe tṛtīyo’dhyāyaḥ

||3||

(4)

### caturtho’dhyāyaḥ

āyuḥ karma ca vittaṁ ca vidyā nidhanam eva ca |

pañcaitāni hi sṛjyante garbhasthasyaiva dehinaḥ ||1||

sādhubhyas te nivartante putra-mitrāṇi bāndhavāḥ |

ye ca taiḥ saha gantāras tad-dharmāt sukṛtaṁ kulam ||2||

darśana-dhyāna-saṁsparśair matsī kūrmī ca pakṣiṇī |

śiśuṁ pālayate nityaṁ tathā sajjana-saṅgatiḥ ||3||

yāvat svastho hy ayaṁ deho yāvan mṛtyuś ca dūrataḥ |

tāvad ātma-hitaṁ kuryāt prāṇānte kiṁ kariṣyati ||4||

kāmadhenu-guṇā vidyā hy akāle phala-dāyinī |

pravāse mātṛ-sadṛśī vidyā guptaṁ dhanaṁ smṛtam ||5||

eko’pi guṇavān putro nirguṇena śatena kim |

ekaś candras tamo hanti na ca tārāḥ sahasraśaḥ ||6||

mūrkhaś cirāyur jāto’pi tasmāj jāta-mṛto varaḥ |

mṛtaḥ sa cālpa-duḥkhāya yāvaj-jīvaṁ jaḍo dahet ||7||

kugrāma-vāsaḥ kula-hīna-sevā

kubhojanaṁ krodha-mukhī ca bhāryā |

putraś ca mūrkho vidhavā ca kanyā

vināgninā ṣaṭ pradahanti kāyam ||8||

kiṁ tayā kriyate dhenvā yā na dogdhrī na garbhiṇī |

ko’rthaḥ putreṇa jātena yo na vidvān na bhaktimān ||9||

saṁsāra-tāpa-dagdhānāṁ trayo viśrānti-hetavaḥ |

apatyaṁ ca kalatraṁ ca satāṁ saṅgatir eva ca ||10||

sakṛj jalpanti rājānaḥ sakṛj jalpanti paṇḍitāḥ |

sakṛt kanyāḥ pradīyante trīṇy etāni sakṛt sakṛt ||11||

ekākinā tapo dvābhyāṁ paṭhanaṁ gāyanaṁ tribhiḥ |

caturbhir gamanaṁ kṣetraṁ pañcabhir bahubhī raṇaḥ ||12||

sā bhāryā yā śucir dakṣā sā bhāryā yā pati-vratā |

sā bhāryā yā pati-prītā sā bhāryā satya-vādinī ||13||

aputrasya gṛhaṁ śūnyaṁ diśaḥ śūnyās tv abāndhavāḥ |

mūrkhasya hṛdayaṁ śūnyaṁ sarva-śūnyā daridratā ||14||

anabhyāse viṣaṁ śāstram ajīrṇe bhojanaṁ viṣam |

daridrasya viṣaṁ goṣṭhī vṛddhasya taruṇī viṣam ||15||

tyajed dharmaṁ dayā-hīnaṁ vidyā-hīnaṁ guruṁ tyajet |

tyajet krodha-mukhīṁ bhāryāṁ niḥsnehān bāndhavāṁs tyajet ||16||

adhvā jarā dehavatāṁ parvatānāṁ jalaṁ jarā |

asaṁbhogo jarā strīṇāṁ vāk-śalyaṁ manaso jarā ||17||

kaḥ kālaḥ kāni mitrāṇi ko deśaḥ kau vyayāgamau |

kaś cāhaṁ kā ca me śaktir iti cintyaṁ muhur muhuḥ ||18||

agnir devo dvijātīnāṁ munīnāṁ hṛdi daivatam |

pratimā-svalpa-buddhīnāṁ sarvatra sama-darśinaḥ ||19||

iti cāṇakya-nīti-darpaṇe caturtho’dhyāyaḥ

||4||

(5)

### pañcamo’dhyāyaḥ

gurur agnir dvijātīnāṁ varṇānāṁ brāhmaṇo guruḥ |

patir eva guruḥ strīṇāṁ sarvasyābhyāgato guruḥ ||1||

yathā caturbhiḥ kanakaṁ parīkṣyate

nigharṣaṇa-cchedana-tāpa-tāḍanaiḥ |

tathā caturbhiḥ puruṣaḥ parīkṣyate

tyāgena śīlena guṇena karmaṇā ||2||

tāvad bhayeṣu bhetavyaṁ yāvad bhayam anāgatam |

āgataṁ tu bhayaṁ vīkṣya prahartavyam aśaṅkayā ||3||

ekodara-samudbhūtā eka-nakṣatra-jātakāḥ |

na bhavanti samāḥ śīle yathā badara-kaṇṭakāḥ ||4||

niḥspṛho nādhikārī syān nākāmo maṇḍana-priyaḥ |

nāvidagdhaḥ priyaṁ brūyāt spaṣṭa-vaktā na vañcakaḥ ||5||

mūrkhāṇāṁ paṇḍitā dveṣyā adhanānāṁ mahādhanāḥ |

parāṅganā kula-strīṇāṁ subhagānāṁ ca durbhagāḥ ||6||

ālasyopagatā vidyā para-hasta-gataṁ dhanam |

alpa-bījaṁ hataṁ kṣetraṁ hataṁ sainyam anāyakam ||7||

abhyāsād dhāryate vidyā kulaṁ śīlena dhāryate |

guṇena jñāyate tv āryaḥ kopo netreṇa gamyate ||8||

vittena rakṣyate dharmo vidyā yogena rakṣyate |

mṛdunā rakṣyate bhūpaḥ sat-striyā rakṣyate gṛham ||9||

anyathā veda-śāstrāṇi jñāna-pāṇḍityam anyathā |

anyathā tat padaṁ śāntaṁ lokāḥ kliśyanti cānyathā ||10||

dāridrya-nāśanaṁ dānaṁ śīlaṁ durgati-nāśanam |

ajñāna-nāśinī prajñā bhāvanā bhaya-nāśinī ||11||

nāsti kāma-samo vyādhir nāsti moha-samo ripuḥ |

nāsti kopa-samo vahnir nāsti jñānāt paraṁ sukham ||12||

janma-mṛtyū hi yāty eko bhunakty ekaḥ śubhāśubham |

narakeṣu pataty eka eko yāti parāṁ gatim ||13||

tṛṇaṁ brahma-vidaḥ svargas tṛṇaṁ śūrasya jīvitam |

jitāśasya tṛṇaṁ nārī niḥspṛhasya tṛṇaṁ jagat ||14||

vidyā mitraṁ pravāseṣu bhāryā mitraṁ gṛheṣu ca |

vyādhitasyauṣadhaṁ mitraṁ dharmo mitraṁ mṛtasya ca ||15||

vṛthā vṛṣṭiḥ samudreṣu vṛthā tṛptasya bhojanam |

vṛthā dānam samarthasya vṛthā dīpo divāpi ca ||16||

nāsti megha-samaṁ toyaṁ nāsti cātma-samaṁ balam |

nāsti cakṣuḥ-samaṁ tejo nāsti dhānya-samaṁ priyam ||17||

adhanā dhanam icchanti vācaṁ caiva catuṣpadāḥ |

mānavāḥ svargam icchanti mokṣam icchanti devatāḥ ||18||

satyena dhāryate pṛthvī satyena tapate raviḥ |

satyena vāti vāyuś ca sarvaṁ satye pratiṣṭhitam ||19||

calā lakṣmīś calāḥ prāṇāś cale jīvita-mandire |

calācale ca saṁsāre dharma eko hi niścalaḥ ||20||

narāṇāṁ nāpito dhūrtaḥ pakṣiṇāṁ caiva vāyasaḥ |

catuṣpadāṁ śṛgālas tu strīṇāṁ dhūrtā ca mālinī ||21||

janitā copanetā ca yas tu vidyāṁ prayacchati |

anna-dātā bhaya-trātā pañcaite pitaraḥ smṛtāḥ ||22||

rāja-patnī guroḥ patnī mitra-patnī tathaiva ca |

patnī-mātā sva-mātā ca pañcaitā mātaraḥ smṛtāḥ ||23||

pañcamo’dhyāyaḥ

(6)

### ṣaṣṭho’dhyāyaḥ

śrutvā dharmaṁ vijānāti śrutvā tyajati durmatim |

śrutvā jñānam avāpnoti śrutvā mokṣam avāpnuyāt ||1||

pakṣiṇaḥ kākaś caṇḍālaḥ paśūnāṁ caiva kukkuraḥ |

munīnāṁ pāpaś caṇḍālaḥ sarva-cāṇḍāla-nindakaḥ ||2||

bhasmanā śuddhyate kāsyaṁ tāmram amlena śuddhyati |

rajasā śuddhyate nārī nadī vegena śuddhyati ||3||

bhraman sampūjyate rājā bhraman sampūjyate dvijaḥ |

bhraman sampūjyate yogī strī bhramantī vinaśyati ||4||

yasyārthās tasya mitrāṇi yasyārthās tasya bāndhavāḥ |

yasyārthāḥ sa pumāṁl loke yasyārthāḥ sa ca paṇḍitaḥ ||5||

tādṛśī jāyate buddhir vyavasāyo’pi tādṛśaḥ |

sahāyās tādṛśā eva yādṛśī bhavitavyatā ||6||

kālaḥ pacati bhūtāni kālaḥ saṁharate prajāḥ |

kālaḥ supteṣu jāgarti kālo hi duratikramaḥ ||7||

na paśyati ca janmāndhaḥ kāmāndho naiva paśyati |

madonmattā na paśyanti arthī doṣaṁ na paśyati ||8||

svayaṁ karma karoty ātmā svayaṁ tat-phalam aśnute |

svayaṁ bhramati saṁsāre svayaṁ tasmād vimucyate ||9||

rājā rāṣṭra-kṛtaṁ pāpaṁ rājñaḥ pāpaṁ purohitaḥ |

bhartā ca strī-kṛtaṁ pāpaṁ śiṣya-pāpaṁ gurus tathā ||10||

ṛṇa-kartā pitā śatrur mātā ca vyabhicāriṇī |

bhāryā rūpavatī śatruḥ putraḥ śatrur apaṇḍitaḥ ||11||

lubdham arthena gṛhṇīyāt stabdham añjali-karmaṇā |

mūrkhaṁ chando’nuvṛttyā ca yathārthatvena paṇḍitam ||12||

varaṁ na rājyaṁ na kurāja-rājyaṁ

varaṁ na mitraṁ na kumitra-mitram |

varaṁ na śiṣyo na kuśiṣya-śiṣyo

varaṁ na dārā na kudāra-dāraḥ ||13||

kurāja-rājyena kutaḥ prajā-sukhaṁ

kumitra-mitreṇa kuto’bhinirvṛtiḥ |

kudāra-dāraiś ca kuto gṛhe ratiḥ

kuśiṣya-śiṣya-madhyāpayataḥ kuto yaśaḥ ||14||

siṁhād ekaṁ bakād ekaṁ śikṣec catvāri kukkuṭāt |

vāyasāt pañca śikṣec ca ṣaṭ śunas trīṇi gardabhāt ||15||

prabhūtaṁ kāryam alpaṁ vā yan naraḥ kartum icchati |

sarvārambheṇa tat kāryaṁ siṁhād ekaṁ pracakṣate ||16||

indriyāṇi ca saṁyamya rāgadveṣa-vivarjitaḥ |

sama-duḥkha-sukhaḥ śāntaḥ tattva-jñaḥ sādhur ucyate ||17||

pratyutthānaṁ ca yuddhaṁ ca saṁvibhāgaṁ ca bandhuṣu |

svayam ākramya bhuktaṁ ca śikṣec catvāri kukkuṭāt ||18||

gūḍha-maithuna-cāritvaṁ kāle kāle ca saṁgraham |

apramattam aviśvāsaṁ pañca śikṣec ca vāyasāt ||19||

bahvāśī svalpa-santuṣṭaḥ sanidro laghu-cetanaḥ |

svāmi-bhaktaś ca śūraś ca ṣaḍ ete śvānato guṇāḥ ||20||

suśrānto’pi vahed bhāraṁ śītoṣṇaṁ na ca paśyati |

santuṣṭaś carate nityaṁ trīṇi śikṣec ca gardabhāt ||21||

ya etān viṁśati-guṇān ācariṣyati mānavaḥ |

kāryāvasthāsu sarvāsu ajeyaḥ sa bhaviṣyati ||22||

(7)

### saptamo’dhyāyaḥ

artha-nāśaṁ manas-tāpaṁ gṛhe duścaritāni ca |

vañcanaṁ cāpamānaṁ ca matimān na prakāśayet ||1||

dhana-dhānya-prayogeṣu vidyā-saṅgrahaṇeṣu ca |

āhāre vyavahāre ca tyakta-lajjaḥ sukhī bhavet ||2||

santoṣāmṛta-tṛptānāṁ yat sukhaṁ śāntir eva ca |

na ca tad-dhana-lubdhānām itaś cetaś ca dhāvatām ||3||

santoṣas triṣu kartavyaḥ sva-dāre bhojane dhane |

triṣu caiva na kartavyo’dhyayane japa-dānayoḥ ||4||

viprayor vipra-vahnyoś ca dampatyoḥ svāmi-bhṛtyayoḥ |

antareṇa na gantavyaṁ halasya vṛṣabhasya ca ||5||

pādābhyāṁ na spṛśed agniṁ guruṁ brāhmaṇam eva ca |

naiva gāṁ na kumārīṁ ca na vṛddhaṁ na śiśuṁ tathā ||6||

śakaṭaṁ pañca-hastena daśahastena vājinam |

hastī hasta-sahasreṇa deśa-tyāgena durjanam ||7||

hastī aṅkuśa-mātreṇa vājī hastena tāḍyate |

śṛṅgī laguḍa-hastena khaḍga-hastena durjanaḥ ||8||

tuṣyanti bhojane viprā mayūrā ghana-garjite |

sādhavaḥ para-sampattau khalāḥ para-vipattiṣu ||9||

anulomena balinaṁ pratilomena durjanam |

ātma-tulya-balaṁ śatruṁ vinayena balena vā ||10||

bāhu-vīryaṁ balaṁ rājñāṁ brahmaṇo brāhma-vid balī |

rūpa-yauvana-mādhuryaṁ strīṇāṁ balam anuttamam ||11||

nātyantaṁ saralair bhāvyaṁ gatvā paśya vana-sthalīm |

chidyante saralās tatra kubjās tiṣṭhanti pādapāḥ ||12||

yatrodakaṁ tatra vasanti haṁsās

tathaiva śuṣkaṁ parivarjayanti |

na haṁsa-tulyena nareṇa bhāvyaṁ

punas tyajantaḥ punar āśrayante ||13||

upārjitānāṁ vittānāṁ tyāga eva hi rakṣaṇam |

taḍāgodara-saṁsthānāṁ parīvāha ivāmbhasām ||14||

yasyārthas tasya mitrāṇi yasyārthas tasya bāndhavāḥ |

yasyārthaḥ sa pumāṁl loke yasyārthaḥ sa ca jīvati ||15||

svarga-sthitānām iha jīva-loke

catvāri cihnāni vasanti dehe |

dāna-prasaṅgo madhurā ca vāṇī

devārcanaṁ brāhaṇa-tarpaṇaṁ ca ||16||

atyanta-kopaḥ kaṭukā ca vāṇī

daridratā ca svajaneṣu vairam |

nīca-prasaṅgaḥ kula-hīna-sevā

cihnāni dehe naraka-sthitānām ||17||

gamyate yadi mṛgendra-mandiraṁ

labhyate kari-kapāla-mauktikam |

jambukālaya-gate ca prāpyate

vatsa-puccha-khara-carma-khaṇḍanam ||18||

śunaḥ puccham iva vyarthaṁ jīvitaṁ vidyayā vinā |

na guhya-gopane śaktaṁ na ca daṁśa-nivāraṇe ||19||

vācāṁ śaucaṁ ca manasaḥ śaucam indriya-nigrahaḥ |

sarva-bhūta-dayā-śaucam etac chaucaṁ parārthinām ||20||

puṣpe gandhaṁ tile tailaṁ kāṣṭhe’gniṁ payasi ghṛtam |

ikṣau guḍaṁ tathā dehe paśyātmānaṁ vivekataḥ ||21||

iti cāṇakya-nīti-darpaṇe saptamo’dhyāyaḥ

||7||

(8)

### aṣṭamo’dhyāyaḥ

adhamā dhanam icchanti dhana-mānau ca madhyamāḥ |

uttamā mānam icchanti māno hi mahatāṁ dhanam ||1||

ikṣur āpaḥ payo mūlaṁ tāmbūlaṁ phalam auṣadham |

bhakṣayitvāpi kartavyāḥ snāna-dānādikāḥ kriyāḥ ||2||

dīpo bhakṣayate dhvāntaṁ kajjalaṁ ca prasūyate |

yad annaṁ bhakṣayate nityaṁ jāyate tādṛśī prajā ||3||

vittaṁ dehi guṇānviteṣu matim annāny atra dehi kvacit

prāptaṁ vārinidher jalaṁ ghanamukhe mādhurya-yuktaṁ sadā |

jīvān sthāvara-jaṅgamāṁś ca sakalān saṁjīvya bhū-maṇḍalaṁ

bhūyaḥ paśya tad eva koṭi-guṇitaṁ gacchantam ambhonidhim ||4||

cāṇḍālānāṁ sahasraiś ca sūribhis tattva-darśibhiḥ |

eko hi yavanaḥ prokto na nīco yavanāt paraḥ ||5||

tailābhyaṅge citā-dhūme maithune kṣaura-karmaṇi |

tāvad bhavati cāṇḍālo yāvat snānaṁ na cācaret ||6||

ajīrṇe bheṣajaṁ vāri jīrṇe vāri bala-pradam |

bhojane cāmṛtaṁ vāri bhojanānte viṣāpaham ||7||

hataṁ jñānaṁ kriyā-hīnaṁ hataś cājñānato naraḥ |

hataṁ nirṇāyakaṁ sainyaṁ striyo naṣṭā hy abhartṛkāḥ ||8||

vṛddha-kāle mṛtā bhāryā bandhu-hasta-gataṁ dhanam |

bhojanaṁ ca parādhīnaṁ tisraḥ puṁsāṁ viḍambanāḥ ||9||

nāgni-hotraṁ vinā vedā na ca dānaṁ vinā kriyā |

na bhāvena vinā siddhis tasmād bhāvo hi kāraṇam ||10||

na devo vidyate kāṣṭhe na pāṣāṇe na mṛnmaye |

bhāve hi vidyate devastasmādbhāvo hi kāraṇam ||11||

kāṣṭha-pāṣāṇa-dhātūnāṁ kṛtvā bhāvena sevanam |

śraddhayā ca tathā siddhis tasya viṣṇu-prasādataḥ ||12||

kāṣṭha-pāṣāṇa-dhātūnāṁ kṛtvā bhāvena sevanam |

śraddhayā ca tathā siddhis tasya viṣṇoḥ prasādataḥ ||13||

śānti-tulyaṁ tapo nāsti na santoṣāt paraṁ sukham |

na tṛṣṇāyā parā vyādhir na ca dharmo dayā-paraḥ ||14||

guṇo bhūṣayate rūpaṁ śīlaṁ bhūṣayate kulam |

siddhir bhūṣayate vidyāṁ bhogo bhūṣayate dhanam ||15||

nirguṇasya hataṁ rūpaṁ duḥśīlasya hataṁ kulam |

asiddhasya hatā vidyā hy abhogena hataṁ dhanam ||16||

śuddhaṁ bhūmi-gataṁ toyaṁ śuddhā nārī pati-vratā |

śuciḥ kṣema-karo rājā santoṣo brāhamaṇaḥ śuciḥ ||17||

asantuṣṭā dvijā naṣṭāḥ saṁtuṣṭāśca mahībhṛtaḥ |

salajjā gaṇikā naṣṭā nirlajjāśca kulāṅganā ||18||

kiṁ kulena viśālena vidyā-hīnena dehinām |

duṣkulaṁ cāpi viduṣo devair api sa pūjyate ||19||

vidvān praśasyate loke vidvān sarvatra pūjyate |

vidyayā labhate sarvaṁ vidyā sarvatra pūjyate ||20||

rūpa-yauvana-sampannā viśāla-kula-sambhavāḥ |

vidyā-hīnā na śobhante nirgandhāḥ kiṁśukā yathā ||21||

māṁsa-bhakṣyaiḥ surā-pānair mukhaiś cākṣara-varjitaiḥ |

paśubhiḥ puruṣākārair bhārākrāntā hi medinī ||22||

anna-hīno dahed rāṣṭraṁ mantra-hīnaś ca ṛtvijaḥ |

yajamānaṁ dāna-hīno nāsti yajña-samo ripuḥ ||23||

iti cāṇakya-nīti-darpaṇe’ṣṭamo’dhyāyaḥ

||8||

(9)

### navamo’dhyāyaḥ

muktim icchasi cet tāta viṣayān viṣavat tyaja |

kṣamārjava-dayā-śaucaṁ satyaṁ pīyūṣavat piba ||1||

parasparasya marmāṇi ye bhāṣante narādhamāḥ |

ta eva vilayaṁ yānti valmīkodara-sarpavat ||2||

gandhaḥ suvarṇe phalam ikṣu-daṇḍe

nākāri puṣpaṁ khalu candanasya |

vidvān dhanāḍhyaś ca nṛpaś cirāyuḥ

dhātuḥ purā ko’pi na buddhido’bhūt ||3||

sarvauṣadhīnām amṛtā pradhānā

sarveṣu saukhyeṣv aśanaṁ pradhānam |

sarvendriyāṇāṁ nayanaṁ pradhānaṁ

sarveṣu gātreṣu śiraḥ pradhānam ||4||

dūto na saṁcarati khe na calec ca vārtā

pūrvaṁ na jalpitam idaṁ na ca saṅgamo’sti |

vyomni sthitaṁ ravi-śaśi-grahaṇaṁ praśastaṁ

jānāti yo dvijavaraḥ sa kathaṁ na vidvān ||5||

vidyārthī sevakaḥ pānthaḥ kṣudhārto bhaya-kātaraḥ |

bhāṇḍārī pratihārī ca sapta suptān prabodhayet ||6||

ahiṁ nṛpaṁ ca śārdūlaṁ vṛddhaṁ ca bālakaṁ tathā |

para-śvānaṁ ca mūrkhaṁ ca sapta suptān na bodhayet ||7||

ardhādhītāś ca yair vedās tathā śūdrānna-bhojanāḥ |

te dvijāḥ kiṁ kariṣyanti nirviṣā iva pannagāḥ ||8||

yasmin ruṣṭe bhayaṁ nāsti tuṣṭe naiva dhanāgamaḥ |

nigraho’nugraho nāsti sa ruṣṭaḥ kiṁ kariṣyati ||9||

nirviṣeṇāpi sarpeṇa kartavyā mahatī phaṇā |

viṣam astu na cāpy astu ghaṭāṭopo bhayaṅkaraḥ ||10||

prātar dyūta-prasaṅgena madhyāhne strī-prasaṅgataḥ |

rātrau caura-prasaṅgena kālo gacchanti dhīmatām ||11||

sva-hasta-grathitā mālā sva-hasta-ghṛṣṭa-candanam |

sva-hasta-likhitaṁ stotraṁ śakrasyāpi śriyaṁ haret ||12||

ikṣu-daṇdās tilāḥ śūdrāḥ kāntā hema ca medinī |

candanaṁ dadhi tāmbūlaṁ mardanaṁ guṇa-vardhanam ||13||

daridratā dhīratayā virājate

kuvastratā śubhratayā virājate |

kadannatā coṣṇatayā virājate

kurūpatā śīlatayā virājate ||14||

iti cāṇakya-nīti-darpaṇe navamo’dhyāyaḥ

||9||

(10)

### daśamo’dhyāyaḥ

dhana-hīno na hīnaś ca dhanikaḥ sa suniścayaḥ |

vidyā-ratnena hīno yaḥ sa hīnaḥ sarva-vastuṣu ||1||

dṛṣṭi-pūtaṁ nyaset pādaṁ vastra-pūtaṁ pibej jalam |

śāstra-pūtaṁ vaded vākyaḥ manaḥ-pūtaṁ samācaret ||2||

sukhārthī cet tyajed vidyāṁ vidyārthī cet tyajet sukham |

sukhārthinaḥ kuto vidyā sukhaṁ vidyārthinaḥ kutaḥ ||3||

kavayaḥ kiṁ na paśyanti kiṁ na bhakṣanti vāyasāḥ |

madyapāḥ kiṁ na jalpanti kiṁ na kurvanti yoṣitaḥ ||4||

raṅkaṁ karoti rājānaṁ rājānaṁ raṅkam eva ca |

dhaninaṁ nirdhanaṁ caiva nirdhanaṁ dhaninaṁ vidhiḥ ||5||

lubdhānāṁ yācakaḥ śatrur mūrkhānāṁ bodhako ripuḥ |

jāra-strīṇāṁ patiḥ śatruś caurāṇāṁ candramā ripuḥ ||6||

yeṣāṁ na vidyā na tapo na dānaṁ

jñānaṁ na śīlaṁ na guṇo na dharmaḥ |

te martya-loke bhuvi bhāra-bhūtā

manuṣya-rūpeṇa mṛgāś caranti ||7||

antaḥsāra-vihīnānām upadeśo na jāyate |

malayācala-saṁsargān na veṇuś candanāyate ||8||

yasya nāsti svayaṁ prajñā śāstraṁ tasya karoti kim |

locanābhyāṁ vihīnasya darpaṇaḥ kiṁ kariṣyati ||9||

durjanaṁ sajjanaṁ kartum upāyo nahi bhūtale |

apānaṁ śatadhā dhautaṁ na śreṣṭham indriyaṁ bhavet ||10||

āpta-dveṣād bhaven mṛtyuḥ para-dveṣād dhana-kṣayaḥ |

rāja-dveṣād bhaven nāśo brahma-dveṣāt kula-kṣayaḥ ||11||

varaṁ vanaṁ vyāghra-gajendra-sevitaṁ

drumālayaṁ patra-phalāmbu-sevanam |

tṛṇeṣu śayyā śata-jīrṇa-valkalaṁ

na bandhu-madhye dhana-hīna-jīvanam ||12||

vipro vṛkṣas tasya mūlaṁ ca sandhyā

vedaḥ śākhā dharma-karmāṇi patram |

tasmān mūlaṁ yatnato rakṣaṇīyaṁ

chinne mūle naiva śākhā na patram ||13||

mātā ca kamalā devī pitā devo janārdanaḥ |

bāndhavā viṣṇu-bhaktāś ca svadeśo bhuvana-trayam ||14||

eka-vṛkṣa-samārūḍhā nānā-varṇā vihaṁgamāḥ |

prātar daśa diśo yānti kā tatra paridevanā ||15||

buddhir yasya balaṁ tasya nirbuddheś ca kuto balam |

vane siṁho yadonmattaḥ śaśakena nipātitaḥ ||16||

kā cintā mama jīvane yadi harir viśvaṁbharo gīyate

no ced arbhaka-jīvanāya jana-nīstanyaṁ kathaṁ nirmame |

ity ālocya muhur muhur yadupate lakṣmīpate kevalaṁ

tvat-pādāmbuja-sevanena satataṁ kālo mayā nīyate ||17||

gīrvāṇa-vāṇīṣu viśiṣṭa-buddhis

tathāpi bhāṣāntara-lolupo’ham |

yathā sudhāyām amareṣu satyāṁ

svargāṅganānām adharāsave ruciḥ ||18||

annād daśa-guṇaṁ piṣṭaṁ piṣṭād daśa-guṇaṁ payaḥ |

payaso’ṣṭa-guṇaṁ māṁsaṁ māṁsād daśa-guṇaṁ ghṛtam ||19||

śokena rogā vardhante payasā vardhate tanuḥ |

ghṛtena vardhate vīryaṁ māṁsān māṁsaṁ pravardhate ||20||

iti cāṇakya-nīti-darpaṇe daśamo’dhyāyaḥ

||10||

(11)

### ekādaśo’dhyāyaḥ

dātṛtvaṁ priya-vaktṛtvaṁ dhīratvam ucitajñatā |

abhyāsena na labhyante catvāraḥ sahajā guṇāḥ ||1||

ātma-vargaṁ parityajya para-vargaṁ samāśrayet |

svayam eva layaṁ yāti yathā rājānya-dharmataḥ ||2||

hastī sthūla-tanuḥ sa cāṅkuśa-vaśaḥ kiṁ hasti-mātro’ṅkuśo

dīpe prajvalite praṇaśyati tamaḥ kiṁ dīpa-mātraṁ tamaḥ |

vajreṇāpi hatāḥ patanti girayaḥ kiṁ vajra-mātraṁ nagās

tejo yasya virājate sa balavān sthūleṣu kaḥ pratyayaḥ ||3||

kalau daśa-sahasrāṇi haris tyajati medinīm |

tad-ardhaṁ jāhnavī-toyaṁ tad-ardhaṁ grāma-devatāḥ ||4||

gṛhāsaktasya no vidyā no dayā māṁsa-bhojinaḥ |

dravya-lubdhasya no satyaṁ straiṇasya na pavitratā ||5||

na durjanaḥ sādhu-daśām upaiti

bahu-prakārair api śikṣyamāṇaḥ |

āmūla-siktaḥ payasā ghṛtena

na nimba-vṛkṣo maduratvam eti ||6||

antargata-malo duṣṭas tīrtha-snāna-śatair api |

na śudhyati yathā bhāṇḍaṁ surāyā dāhitaṁ ca sat ||7||

na vetti yo yasya guṇa-prakarṣaṁ

sa taṁ sadā nindati nātra citram |

yathā kirātī kari-kumbha-labdhāṁ

muktāṁ parityajya bibharti guñjām ||8||

ye tu saṁvatsaraṁ pūrṇaṁ nityaṁ maunena bhuñjate |

yuga-koṭi-sahasraṁ taiḥ svarga-loke mahīyate ||9||

kāma-krodhau tathā lobhaṁ svādu-śṛṅgāra-kautuke |

atinidrātiseve ca vidyārthī hy aṣṭa varjayet ||10||

akṛṣṭa-phala-mūlāni vana-vāsa-ratiḥ sadā |

kurute’harahaḥ śrāddham ṛṣir vipraḥ sa ucyate ||11||

ekāhāreṇa saṁtuṣṭaḥ ṣaṭ-karma-nirataḥ sadā |

ṛtu-kālābhigāmī ca sa vipro dvija ucyate ||12||

laukike karmaṇi rataḥ paśūnāṁ paripālakaḥ |

vāṇijya-kṛṣi-karmā yaḥ sa vipro vaiśya ucyate ||13||

lākṣādi-taila-nīlīnāṁ kausumbha-madhu-sarpiṣām |

vikretā madya-māṁsānāṁ sa vipraḥ śūdra ucyate ||14||

para-kārya-vihantā ca dāmbhikaḥ svārtha-sādhakaḥ |

chalī dveṣī mṛduḥ krūro vipro mārjāra ucyate ||15||

vāpī-kūpa-taḍāgānām ārāma-sura-veśmanām |

ucchedane nirāśaṅkaḥ sa vipro mleccha ucyate ||16||

deva-dravyaṁ guru-dravyaṁ para-dārābhimarśanam |

nirvāhaḥ sarva-bhūteṣu vipraś cāṇḍāla ucyate ||17||

deyaṁ bhojya-dhanaṁ dhanaṁ sukṛtibhir no sañcayas tasya vai

śrī-karṇasya baleś ca vikrama-pater adyāpi kīrtiḥ sthitā |

asmākaṁ madhudāna-bhoga-rahitaṁ naṣṭaṁ cirāt sañcitaṁ

nirvāṇād iti naijapāda-yugalaṁ dharṣanty aho makṣikāḥ ||18||

iti cāṇakya-nīti-darpaṇe ekādaśo’dhyāyaḥ

||11||

(12)

### dvādaśo’dhyāyaḥ

sānandaṁ sadanaṁ sutās tu sudhiyaḥ kāntā priyālāpinī

icchā-pūrti-dhanaṁ sva-yoṣiti ratiḥ svājñā-parāḥ sevakāḥ |

ātithyaṁ śiva-pūjanaṁ pratidinaṁ miṣṭānna-pānaṁ gṛhe

sādhoḥ saṅgam upāsate ca satataṁ dhanyo gṛhasthāśramaḥ ||1||

ārteṣu vipreṣu dayānvitaś ca

yac chraddhayā svalpam upaiti dānam |

ananta-pāraṁ samupaiti rājan

yad dīyate tan na labhed dvijebhyaḥ ||2||

dākṣiṇyaṁ svajane dayā para-jane śāṭhyaṁ sadā durjane

prītiḥ sādhu-jane smayaḥ khala-jane vidvaj-jane cārjavam |

śauryaṁ śatru-jane kṣamā guru-jane nārī-jane dhūrtatā

itthaṁ ye puruṣā kalāsu kuśalās teṣv eva loka-sthitiḥ ||3||

hastau dāna-vivarjitau śruti-puṭau sārasvata-drohiṇau

netre sādhu-vilokanena rahite pādau na tīrthaṁ gatau |

anyāyārjita-vitta-pūrṇam udaraṁ garveṇa tuṅgaṁ śiro

re re jambuka muñca muñca sahasā nīcaṁ sunindyaṁ vapuḥ ||4||

yeṣāṁ śrīmad-yaśodā-suta-pada-kamale nāsti bhaktir narāṇāṁ

yeṣām ābhīra-kanyā-priya-guṇa-kathane nānuraktā rasajñā |

yeṣāṁ śrī-kṛṣṇa-līlā-lalita-rasa-kathā-sādarau naiva karṇau

dhik tān dhik tān dhig etān kathayati satataṁ kīrtanastho mṛdaṅgaḥ ||5||

patraṁ naiva yadā karīla-viṭape doṣo vasantasya kiṁ

nolūko’py avalokate yadi divā sūryasya kiṁ dūṣaṇam |

varṣā naiva patanti cātaka-mukhe meghasya kiṁ dūṣaṇaṁ

yat pūrvaṁ vidhinā lalāṭa-likhitaṁ tan mārjituṁ kaḥ kṣamaḥ ||6||

sat-saṅgād bhavati hi sādhunā khalānāṁ

sādhūnāṁ nahi khala-saṅgataḥ khalatvam |

āmodaṁ kusuma-bhavaṁ mṛd eva dhatte

mṛd-gandhaṁ nahi kusumāni dhārayanti ||7||

sādhūnāṁ darśanaṁ puṇyaṁ tīrtha-bhūtā hi sādhavaḥ |

kālena phalate tīrthaṁ sadyaḥ sādhu-samāgamaḥ ||8||

viprāsmin nagare mahān kathaya kas tāla-drumāṇāṁ gaṇaḥ

ko dātā rajako dadāti vasanaṁ prātar gṛhītvā niśi |

ko dakṣaḥ para-vitta-dāra-haraṇe sarvo’pi dakṣo janaḥ

kasmāj jīvasi he sakhe viṣa-kṛmi-nyāyena jīvāmy aham ||9||

na vipra-pādodaka-kardamāṇi

na veda-śāstra-dhvani-garjitāni |

svāhā-svadhākāra-vivarjitāni

śmaśāna-tulyāni gṛhāṇi tāni ||10||

satyaṁ mātā pitā jñānaṁ dharmo bhrātā dayā sakhā |

śāntiḥ patnī kṣamā putraḥ ṣaḍ ete mama bāndhavāḥ ||11||

anityāni śarīrāṇi vibhavo naiva śāśvataḥ |

nityaṁ saṁnihito mṛtyuḥ kartavyo dharma-saṁgrahaḥ ||12||

nimantrotsavā viprā gāvo nava-tṛṇotsavāḥ |

paty-utsāha-yutā bhāryā ahaṁ kṛṣṇa-caraṇotsavaḥ ||13||

mātṛvat para-dāreṣu para-dravyeṣu loṣṭravat

ātmavat sarva-bhūteṣu yaḥ paśyati sa paṇ‚itaḥ ||14||

dharme tat-paratā mukhe madhuratā dāne samutsāhatā

mitre’vañcakatā gurau vinayatā citte’timabhīratā |

ācāre śucitā guṇe rasikatā śāstreṣu vijñānatā

rūpe sundaratā śive bhajanatā tvayy asti bho rāghava ||15||

kāṣṭhaṁ kalpa-taruḥ sumerur acalaś cintāmaṇiḥ prastaraḥ

sūryas tīvra-karaḥ śaśī ca vikalaḥ kṣāro hi vārāṁ nidhiḥ |

kāmo naṣṭa-tanur balir diti-suto nandī paśuḥ kāmago

naitāṁs te tulayāmi bho raghu-pate kasyopamā dīyate ||16||

vidyā mitraṁ pravāse ca bhāryā mitraṁ gṛheṣu ca |

vyādhitasyauṣadhaṁ mitraṁ dharmo mitraṁ mṛtasya ca ||17||

vinayaṁ rāja-putrebhyaḥ paṇḍitebhyaḥ subhāṣitam |

anṛtaṁ dyūta-kārebhyaḥ strībhyaḥ śikṣeta kaitavam ||18||

anālokya vyayaṁ kartā anāthaḥ kalaha-priyaḥ |

āturaḥ sarva-kṣetreṣu naraḥ śīghraṁ vinaśyati ||19||

nāhāraṁ cintayet prājño dharmam ekaṁ hi cintayet |

āhāro hi manuṣyāṇāṁ janmanā saha jāyate ||20||

dhana-dhānya-prayogeṣu vidyā-saṅgrahaṇe tathā |

āhāre vyavahāre ca tyakta-lajjaḥ sukhī bhavet ||21||

jala-bindu-nipātena kramaśaḥ pūryate ghaṭaḥ |

sa hetuḥ sarva-vidyānāṁ dharmasya ca dhanasya ca ||22||

vayasaḥ pariṇāme’pi yaḥ khalaḥ khala eva saḥ |

sampakvam api mādhuryaṁ nopayātīndra-vāruṇam ||23||

iti cāṇakya-nīti-darpaṇe dvādaśo’dhyāyaḥ

||12||

(13)

### trayodaśo’dhyāyaḥ

muhūrtam api jīvec ca naraḥ śuklena karmaṇā |

na kalpam api kaṣṭena loka-dvaya-virodhinā ||1||

gate śoko na kartavyo bhaviṣyaṁ naiva cintayet |

vartamānena kālena vartayanti vicakṣaṇāḥ ||2||

svabhāvena hi tuṣyanti devāḥ sat-puruṣāḥ pitā |

jñātayaḥ snāna-pānābhyāṁ vākya-dānena paṇḍitāḥ ||3||

aho bata vicitrāṇi caritāni mahātmanām |

lakṣmīṁ tṛṇāya manyante tad-bhāreṇa namanti ca ||4||

yasya sneho bhayaṁ tasya sneho duḥkhasya bhājanam |

sneha-mūlāni duḥkhāni tāni tyaktvā vaset sukham ||5||

anāgata-vidhātā ca pratyutpanna-matis tathā |

dvāv etau sukham edhete yad-bhaviṣyo vinaśyati ||6||

anāgata-vidhātā ca pratyutpanna-matis tathā |

dvāv etau sukham edhete yad bhaviṣyo vinaśyati ||7||

rājñi dharmiṇi dharmiṣṭhāḥ pāpe pāpāḥ same samāḥ |

rājānam anuvartante yathā rājā tathā prajāḥ ||8||

jīvantaṁ mṛtavan manye dehinaṁ dharma-varjitam |

mṛto dharmeṇa saṁyukto dīrgha-jīvī na saṁśayaḥ ||9||

dharmārtha-kāma-mokṣāṇāṁ yasyaiko’pi na vidyate |

ajāgala-stanasyeva tasya janma nirarthakam ||10||

dahyamānāḥ sutīvreṇa nīcāḥ para-yaśo’gninā |

aśaktās tat-padaṁ gantuṁ tato nindāṁ prakurvate ||11||

bandhāya viṣayāsaṅgo muktyai nirviṣayaṁ manaḥ |

mana eva manuṣyāṇāṁ kāraṇaṁ bandha-mokṣayoḥ ||12||

dehābhimāne galitaṁ jñānena paramātmani |

yatra yatra mano yāti tatra tatra samādhayaḥ ||13||

īpsitaṁ manasaḥ sarvaṁ kasya saṁpadyate sukham |

daivāyattaṁ yataḥ sarvaṁ tasmāt saṁtoṣam āśrayet ||14||

yathā dhenu-sahasreṣu vatso gacchati mātaram |

tathā yac ca kṛtaṁ karma kartāram anugacchati ||15||

anavasthita-kāryasya na jane na vane sukham |

jano dahati saṁsargād vanaṁ saṅga-vivarjanāt ||16||

khanitvā hi khanitreṇa bhūtale vāri vindati |

tathā guru-gatāṁ vidyāṁ śuśrūṣur adhigacchati ||17||

karmāyattaṁ phalaṁ puṁsāṁ buddhiḥ karmānusāriṇī |

tathāpi sudhiyaś cāryā suvicāryaiva kurvate ||18||

santoṣas triṣu kartavyaḥ sva-dāre bhojane dhane |

triṣu caiva na kartavyo’dhyayane japa-dānayoḥ ||19||

ekākṣara-pradātāraṁ yo guruṁ nābhivandate |

śvāna-yoni-śataṁ gatvā cāṇḍāleṣv abhijāyate ||20||

yugānte pracalen meruḥ kalpānte sapta sāgarāḥ |

sādhavaḥ pratipannārthān na calanti kadācana ||21||

iti cāṇakya-nīti-darpaṇe trayodaśo’dhyāyaḥ

||13||

(14)

### caturdaśo’dhyāyaḥ

pṛthivyāṁ trīṇi ratnāni jalam annaṁ subhāṣitam |

mūḍhaiḥ pāṣāṇa-khaṇḍeṣu ratna-saṁjñā vidhīyate ||1||

ātmāparādha-vṛkṣasya phalāny etāni dehinām |

dāridrya-duukha-rogāṇi bandhana-vyasanāni ca ||2||

punar vittaṁ punar mitraṁ punar bhāryā punar mahī |

etat sarvaṁ punar labhyaṁ na śarīraṁ punaḥ punaḥ ||3||

bahūnāṁ caiva sattvānāṁ samavāyo ripuñjayaḥ |

varṣādhārādharo meghas tṛṇair api nivāryate ||4||

jale tailaṁ khale guhyaṁ pātre dānaṁ manāg api |

prājñe śāstraṁ svayaṁ yāti vistāraṁ vastu-śaktitaḥ ||5||

dharmākhyāne śmaśāne ca rogiṇāṁ yā matir bhavet |

sā sarvadaiva tiṣṭhec cet ko na mucyeta bandhanāt ||6||

utpanna-paścāt-tāpasya buddhir bhavati yādṛśī |

tādṛśī yadi pūrvaṁ syāt kasya na syān mahodayaḥ ||7||

dāne tapasi śaurye vā vijñāne vinaye naye |

vismayo nahi kartavyo bahu-ratnā vasundharā ||8||

dūrastho’pi na dūrastho yo yasya manasi sthitaḥ |

yo yasya hṛdaye nāsti samīpastho’pi dūrataḥ ||9||

yasmāc ca priyam icchet tu tasya brūyāt sadā priyam |

vyādho mṛga-vadhaṁ kartuṁ gītaṁ gāyati susvaram ||10||

atyāsannā vināśāya dūrasthā na phala-pradā |

tasmād āhṛtya dātavyā bhūmiḥ pārthiva-sattama ||11||

agnir āpaḥ striyo mūrkhāḥ sarpā rāja-kulāni ca |

nityaṁ yatnena sevyāni sadyaḥ prāṇa-harāṇi ṣaṭ ||12||

sa jīvati guṇā yasya yasya dharmaḥ sa jīvati |

guṇa-dharma-vihīnasya jīvitaṁ niṣprayojanam ||13||

yadīcchasi vaśīkartuṁ jagad ekena karmaṇā |

purā pañcadaśāsybhyo gāṁ carantī nivāraya ||14||

prastāva-sadṛśaṁ vākyaṁ prabhāva-sadṛśaṁ priyam |

ātma-śakti-samaṁ kopaṁ yo jānāti sa paṇḍitaḥ ||15||

eka eva padārthas tu tridhā bhavati vīkṣitaḥ |

kuṇapaṁ kaminī māṁsaṁ yogibhiḥ kāmibhiḥ śvabhiḥ ||16||

susiddham auṣadhaṁ dharmaṁ gṛha-cchidraṁ ca maithunam |

kubhuktaṁ kuśrutaṁ caiva matimān na prakāśayet ||17||

tāvan maunena nīyante kokilaiś caiva vāsarāḥ |

yāvat sarva-janānanda-dāyinī vāk pravartate ||18||

dharmaṁ dhanaṁ ca dhānyaṁ ca guror vacanam auṣadham |

sugṛhītaṁ ca kartavyam anyathā tu na jīvati ||19||

tyaja durjana-saṁsargaṁ bhaja sādhu-samāgamam |

kuru puṇyam aho-rātraṁ smara nityam anityataḥ ||20||

iti cāṇakya-nīti-darpaṇe caturdaśo’dhyāyaḥ

||14||

(15)

### pañcadaśo’dhyāyaḥ

yasya cittaṁ dravībhūtaṁ kṛpayā sarva-jantuṣu |

tasya jñānena mokṣeṇa kiṁ jaṭā-bhasma-lepanaiḥ ||1||

ekam apy akṣaraṁ yastu guruḥ śiṣyaṁ prabodhayet |

pṛthivyāṁ nāsti tad dravyaṁ yad dattvā so’nṛṇī bhavet ||2||

khalānāṁ kaṇṭakānāṁ ca dvividhaiva pratikriyā |

upānan-mukha-bhaṅgo vā dūrato vā visarjanam ||3||

kucailinaṁ dantam alopa-dhāriṇaṁ

bahv-āśinaṁ niṣṭhura-bhāṣiṇaṁ ca |

sūryodaye cāstam ite śayānaṁ

vimuñcati śrīr yadi cakrapāṇiḥ ||4||

tyajanti mitrāṇi dhanair vihīnaṁ

putrāś ca dārāś ca suhṛj-janāś ca |

tam arthavantaṁ punar āśrayanti

artho hi loke manuṣasya bandhuḥ ||5||

anyāyopārjitaṁ dravyaṁ daśa varṣāṇi tiṣṭhati |

prāpte caikādaśe varṣe samūlaṁ tad vinaśyati ||6||

ayuktaṁ svāmino yuktaṁ yuktaṁ nīcasya dūṣaṇam |

amṛtaṁ rāhave mṛtyur viṣaṁ śaṅkara-bhūṣaṇam ||7||

tad bhojanaṁ yad dvija-bhukta-śeṣaṁ

tat sauhṛdaṁ yat kriyate parasmin |

sā prājñatā yā na karoti pāpaṁ

dambhaṁ vinā yaḥ kriyate sa dharmaḥ ||8||

maṇir luṇṭhati pādāgre kācaḥ śirasi dhāryate |

kraya-vikraya-velāyāṁ kācaḥ kāco maṇir maṇiḥ ||9||

ananta-śāstraṁ bahulāś ca vidyāḥ

svalpaś ca kālo bahu-vighnatā ca |

yat sāra-bhūtaṁ tad-upāsanīyaṁ

haṁso yathā kṣīram ivāmbu-madhyāt ||10||

dūrāgataṁ pathi śrāntaṁ vṛthā ca gṛham āgatam |

anarcayitvā yo bhuṅkte sa vai cāṇḍāla ucyate ||11||

paṭhanti caturo vedān dharma-śāstrāṇy anekaśaḥ |

ātmānaṁ naiva jānanti darvī pāka-rasaṁ yathā ||12||

dhanyā dvijamayī naukā viparītā bhavārṇave |

taranty adhogatāḥ sarve upariṣṭhāḥ patanty adhaḥ ||13||

ayam amṛta-nidhānaṁ nāyako’py oṣadhīnām

amṛta-maya-śarīraḥ kānti-yukto’pi candraḥ |

bhavati vigata-raśmir maṇḍalaṁ prāpya bhānoḥ

para-sadana-niviṣṭaḥ ko laghutvaṁ na yāti ||14||

alir ayaṁ nalinī-dala-madhyagaḥ

kamalinī-makaranda-madālasaḥ |

vidhi-vaśāt para-deśam upāgataḥ

kuṭaja-puṣpa-rasaṁ bahu manyate ||15||

pītaḥ kruddhena tātaś caraṇa-tala-hato vallabho yena roṣād

ābālyād vipra-varyaiḥ sva-vadana-vivare dhāryate vairiṇī me |

gehaṁ me chedayanti partidivasam umākānta-pūjā-nimittaṁ

tasmāt khinnā sadāhaṁ dvija-kula-nilayaṁ nātha yuktaṁ tyajāmi ||16||

bandhanāni khalu santi bahūni

prema-rajju-kṛta-bandhanam anyat |

dāru-bheda-nipuṇo’pi ṣaḍ-aṅghrir

niṣkriyo bhavati paṅkaja-kośe ||17||

urvyāṁ ko’pi mahīdharo laghutaro dorbhyāṁ dhṛto līlayā

tena tvaṁ divi bhūtale ca satataṁ govardhano gīyase |

tvāṁ trailokya-dharaṁ vahāmi kucayor agre na tad gaṇyate

kiṁ vā keśava bhāṣaṇena bahunā puṇyairyaśo labhyate ||18||

urvyāṁ ko’pi mahīdharo laghutaro dorbhyāṁ dhṛto līlayā

tena tvaṁ divi bhūtale ca satataṁ govardhano gīyase |

tvāṁ trailokya-dharaṁ vahāmi kucayor gareṇa tad gaṇyate

kiṁ vā keśava bhāṣaṇena bahunā puṇyair yaśo labhyate ||19||

iti cāṇakya-nīti-darpaṇe pañcadaśo’dhyāyaḥ

||15||

(16)

### ṣoḍaśo’dhyāyaḥ

na dhyātaṁ padam īśvarasya vidhi-vat-saṁsāra-vicchittaye

svarga-dvāra-kapāṭa-pāṭana-paṭur dharmo’pi nopārjitaḥ |

nārī-pīnapayodharoru-yugalaṁ svapne’pi nāliṅgitaṁ

mātuḥ kevalam eva yauvana-vana-cchede kuṭhārā vayam ||1||

jalpanti sārdham anyena paśyanty anyaṁ savibhramāḥ |

hṛdaye cintayanty anyaṁ na strīṇām ekato ratiḥ ||2||

yo mohān manyate mūḍho rakteyaṁ mayi kāminī |

sa tasyā vaśago bhūtvā nṛtyet krīḍā-śakuntavat ||3||

ko’rthān prāpya na garvito viṣayiṇaḥ kasyāpado’staṁ gatāḥ

strībhiḥ kasya na khaṇḍitaṁ bhuvi manaḥ ko nāma rāja-priyaḥ |

kaḥ kālasya na gocaratvam agamat ko’rthī gato gauravaṁ

ko vā durjana-durgameṣu patitaḥ kṣemeṇa yātaḥ pathi ||4||

na nirmitā kena na dṛṣṭa-pūrvā

na śrūyate hema-mayī kuraṅgī |

tathāpi tṛṣṇā raghunandanasya

vināśa-kāle viparīta-buddhiḥ ||5||

guṇair uttamatāṁ yāti noccair āsana-saṁsthitāḥ |

prāsāda-śikharastho’pi kākaḥ kiṁ garuḍāyate ||6||

guṇāḥ sarvatra pūjyante na mahatyo’pi sampadaḥ |

pūrṇenduḥ kiṁ tathā vandyo niṣkalaṅko yathā kṛśaḥ ||7||

parair ukta-guṇo yas tu nirguṇo’pi guṇī bhavet |

indro’pi laghutāṁ yāti svayaṁ prakhyāpitair guṇaiḥ ||8||

vivekinam anuprāptā guṇā yānti manojñatām |

sutarāṁ ratnam ābhāti cāmīkara-niyojitam ||9||

guṇaiḥ sarvajña-tulyo’pi sīdaty eko nirāśrayaḥ |

anarghyam api māṇikyaṁ hemāśrayam apekṣate ||10||

atikleśena yad dravyam atilobhena yat sukham |

para-pīḍā ca yā vṛttir naiva sādhuṣu vidyate ||11||

kiṁ tayā kriyate lakṣmyā yā vadhūr iva kevalā |

yā tu veśyeva sāmānyā pathikair api bhujyate ||12||

dhaneṣu jīvitavyeṣu strīṣu cāhāra-karmasu |

atṛptāḥ prāṇinaḥ sarve yātā yāsyanti yānti ca ||13||

kṣīyante sarva-dānāni yajña-homa-bali-kriyāḥ |

na kṣīyate pātra-dānam abhayaṁ sarva-dehinām ||14||

tṛṇaṁ laghu tṛṇāt tūlaṁ tūlād api ca yācakaḥ |

vāyunā kiṁ na nīto’sau mām ayaṁ yācayiṣyati ||15||

varaṁ prāṇa-parityāgo māna-bhaṅgena jīvanāt |

prāṇa-tyāge kṣaṇaṁ duḥkhaṁ māna-bhaṅge dine dine ||16||

priya-vākya-pradānena sarve tuṣyanti jantavaḥ |

tasmāt tad eva vaktavyaṁ vacane kā daridratā ||17||

saṁsāra-viṣa-vṛkṣasya dve phale amṛtopame |

subhāṣitaṁ ca susvādu saṅgatiḥ sajjane jane ||18||

janma janma yad abhyastaṁ dānam adhyayanaṁ tapaḥ |

tenaivābhyāsa-yogena dehī cābhyasyate punaḥ ||19||

pustakasthā tu yā vidyā para-hasta-gataṁ dhanaṁ |

kārya-kāle samutpanne na sā vidyā na tad dhanam ||20||

iti cāṇakya-nīti-darpaṇe ṣoḍaśo’dhyāyaḥ

||16||

(17)

### saptadaśo’dhyāyaḥ

pustaka-pratyayādhītaṁ nādhītaṁ guru-sannidhau |

sabhā-madhye na śobhante jāra-garbhā iva striyaḥ ||1||

kṛte pratikṛtiṁ kuryād dhiṁsane pratihiṁsanam |

tatra doṣo na patati duṣṭe duṣṭaṁ samācaret ||2||

yad dūraṁ yad durārādhyaṁ yac ca dūre vyavasthitam |

tat sarvaṁ tapasā sādhyaṁ tapo hi duratikramam ||3||

lobhaś ced aguṇena kiṁ piśunatā yady asti kiṁ pātakaiḥ

satyaṁ cet tapasā ca kiṁ śuci mano yady asti tīrthena kim |

saujanyaṁ yadi kiṁ guṇaiḥ sumahimā yady asti kim maṇḍanaiḥ

sad-vidyā yadi kiṁ dhanair apayaśo yady asti kiṁ mṛtyunā ||4||

pitā ratnākaro yasya lakṣmīr yasya sahodarā |

śaṅkho bhikṣāṭanaṁ kuryān na dattam upatiṣṭhate ||5||

aśaktas tu bhavet sādhur brahmacārī va nirdhanaḥ |

vyādhito deva-bhaktaś ca vṛddhā nārī pativratā ||6||

nānnodaka-samaṁ dānaṁ na tithir dvādaśī samā |

na gāyatryāḥ paro mantro na mātur daivataṁ param ||7||

takṣakasya viṣaṁ dante makṣikāyās tu mastake |

vṛścikasya viṣaṁ pucche sarvāṅge durjane viṣam ||8||

patyur ājñāṁ vinā nārī hy upoṣya vrata-cāriṇī |

āyuṣyaṁ harate bhartuḥ sā nārī narakaṁ vrajet ||9||

na dānaiḥ śudhyate nārī nopavāsa-śatair api |

na tīrtha-sevayā tadvad bhartuḥ padodakair yathā ||10||

pāda-śeṣaṁ pīta-śeṣaṁ sandhyā-śeṣaṁ tathaiva ca |

śvāna-mūtra-samaṁ toyaṁ pītvā cāndrāyaṇaṁ caret ||11||

dānena pāṇir na tu kaṅkaṇena

snānena śuddhir na tu candanena |

mānena tṛptir na tu bhojanena

jñānena muktir na tu maṇḍanena ||12||

nāpitasya gṛhe kṣauraṁ pāṣāṇe gandha-lepanam |

ātma-rūpaṁ jale paśyan śakrasyāpi śriyaṁ haret ||13||

sadyaḥ prajñā-harā tuṇḍī sadyaḥ prajñā-karī vacā |

sadyaḥ śakti-harā nārī sadyaḥ śakti-karaṁ payaḥ ||14||

paropakaraṇaṁ yeṣāṁ jāgarti hṛdaye satām |

naśyanti vipadas teṣāṁ sampadaḥ syuḥ pade pade ||15||

yadi rāmā yadi ca ramā yadi tanayo vinaya-guṇopetaḥ |

tanaye tanayotpattiḥ suravara-nagare kim ādhikyam ||16||

āhāra-nidrā-bhaya-maithunāni

sāmānyam etat paśubhir narāṇām |

jñānaṁ narāṇām adhiko viśeṣo

jñānena hīnāḥ paśubhiḥ samānāḥ ||17||

dānārthino madhukarā yadi karṇa-tālair

dūrīkṛtāḥ karivareṇa madāndha-buddhyā |

tasyaiva gaṇḍa-yuga-maṇḍana-hānir eṣā

bhṛṅgāḥ punar vikaca-padma-vane vasanti ||18||

rājā veśyā yamaś cāgnis taskaro bāla-yācakau |

para-duḥkhaṁ na jānanti aṣṭamo grāma-kaṇṭakaḥ ||19||

adhaḥ paśyasi kiṁ bāle patitaṁ tava kiṁ bhuvi |

re re mūrkha na jānāsi gataṁ tāruṇya-mauktikam ||20||

vyālāśrayāpi vikalāpi sakaṇṭakāpi

vakrāpi paṅkila-bhavāpi durāsadāpi |

gandhena bandhur asi ketaki sarvajantā

reko guṇaḥ khalu nihanti samasta-doṣān ||21||

yauvanaṁ dhana-sampattiḥ prabhutvam avivekitā |

ekaikam apy anarthāya kim u yatra catuṣṭayam ||22||

iti cāṇakya-nīti-darpaṇe saptadaśo’dhyāyaḥ

||17||

# prakīrṇa-ślokāḥ

āyuṣaḥ kṣaṇa eko’pi

na labhyaḥ svarṇa-koṭibhiḥ

na cen nirarthakaṁ nītiḥ

kā ca hānis tato’dhikā ||34||

mātā yasya gṛhe nāsti

bhāryā cāpriya-vādinī

araṇyaṁ tena gantavyaṁ

yathāraṇyaṁ tathā gṛham ||57||

ko’rthaḥ putreṇa jātena

yo na vidvān na dhārmikaḥ |

kāṇena cakṣuṣā kiṁ vā

cakṣuḥ pīḍaiva kevalam ||

san-nimitte varaṁ tyāgo

vināśe niyate sati (cāṇakya-śloka 36)

viśvāso naiva kartavyaḥ

strīṣu rāja-kuleṣu ca

āyuḥ karma ca vittaṁ ca

vidyā nidhanam eva ca |

pañcaitāni hi sṛjyante

garbhasthasyaiva dehinaḥ ||5131||